Liverpool tilbake på mirakelarenaen
25. mai 2005 er en dato svært få fotballelskere glemmer, og i alle fall ikke de som holder med Liverpool. Stedet er Atatürk Olympiyat i Istanbul, og Liverpool møter AC Milan til Champions League-finale. Paolo Maldini ga Milan en drømmestart, og scoret før det var spilt to minutter. Og etter en dobbel fra Hernan Crespo i minuttene før pause, var det svært få som trodde at Liverpool skulle komme tilbake. Men de mange Liverpool-supporterne som hadde tatt turen til Tyrkia hadde troen. De sang av full hals gjennom hele pausen. Flere spillere har i ettertid uttalt at de hørte syningen runge inn i garderoben. Det ga Steven Gerrard og de andre Liverpool-spillerne noe ekstra - noe magisk. Snaut ti minutter ut i den andre omgangen reduserte kapteinen selv, og seks minutter senere hadde det umulige skjedd. 0-3 var blitt til 3-3. Det var også resultatet da dommer Manuel Gonzalez blåste av etter 90 minutter. Like før ekstraomgangene var over fikk Andriy Shevchenko en eventyrlig mulighet til å avgjøre det hele, men magien hadde ikke forlatt de røde, og Jerzy Dudek stoppet stjernespissen. Dermed måtte det hele avgjøres på straffer, og Liverpool kunne for første gang på 21 år løfte det jeveste trofeet i Europa. Ingen av spillerne som var med å vinne Champions League-finalen for snart ti år siden er med når Liverpool er tilbake på Atatürk Olympiyat i Istanbul. Det spilles heller ikke om noe trofé, men likevel er det en veldig viktig kamp for de røde. Liverpool kommer uten Steven Gerrard, Lucas Leiva, Phillippe Coutinho, Jordan Henderson, Mamadou Sakho og Lazar Markovic for å nevne noen. Alle disse er utilgjengelige av diverse årsaker til dagens oppgjør. Men med seg har Liverpool en meget kontringssterk tropp, og ikke minst en 1-0-ledelse etter at Mario Balotelli ble matchvinner etter det mye omtalte straffesparket på Anfield forrige uke. For vertene er det usikkert om Demba Ba, som sto over helgens kamp, rekker oppgjøret. I tillegg er Ersan Gulum og Ramon suspenderte, mens Tolga Zengin, Ismail Koybasi, Cenk Tosun, Alexander Milosevic og Gokhan Tore er ute med skader. Vertene gjør det bra i tyrkiske Süper Lig, men gikk på et overraskende tap mot Eskisehirspor i helgen. Dermed har ikke Demba Ba og co. scoret på to kamper. Det er neppe et godt tegn når Liverpool ikke har sluppet inn mål på sine fem siste bortekamper, og kun fem scoringer mot på de siste tolv kampene (alle turneringer). På sine 18 siste kamper har Brendan Rodgers menn kun tapt én kamp. Vi tror Liverpool forsvarer seg til avansement, og lar oss friste av oddsen for uavgjort i dette oppgjøret. 3,05 er oddsen for uavgjort. Kampen vises på Max og har spillestopp 18.55. Liverpool har én gang tidligere siden mirakelet i Istanbul vært tilbake på Atatürk Olympiyat. Da endte det med 1-2-tap mot Besiktas. NB!VG og Norsk Tipping har et kommersielt samarbeid om tipping. VG får en kommisjonærinntekt av spill hos Norsk Tipping basert på trafikk på våre spillsider og tippeartikler.
Det er nesten ti år siden mirakelet i Istanbul. I dag trenger ikke Liverpool et mirakel, men bør unngå å tape om de skal ta seg videre fra 32-delsfinalen i Europa League.